VSM Sklep IV Kp 13129/2019
Sodna praksa višjih sodišč, 2022-07-21

Melita Puhr (preds.), dr. Vanja Verdel Kokol (poroč.), dr. Barbara Nerat

nadomestitev kazni zapora z delom v splošno korist - delo v splošno korist - rok za vložitev predloga - prepozen predlog - spremenjena sodna praksa - ustavna odločba

Ob upoštevanju navedene odločbe Ustavnega sodišča Up-290/17, U-I-51/17 z dne 23. 6. 2022, predloga A. A., ki je že na prestajanju zaporne kazni, ni mogoče šteti za prepoznega, zato je bilo treba pritožbi ugoditi in izpodbijani sklep razveljaviti (tretji odstavek 402. člena ZKP).

Pritožbi obsojenega A. A. se ugodi in se sklep sodišča prve stopnje razveljavi.

1. Z izpodbijanim sklepom je sodišče prve stopnje predlog obsojenega A. A. z dne 3. 3. 2022 za nadomestitev kazni zapora z delom v splošno korist (na podlagi sodbe Okrajnega sodišča v Mariboru III K 13129/2019 z dne 26. 10. 2020 v zvezi s sodbo Višjega sodišča v Mariboru IV Kp 13129/2019 z dne 13. 4. 2021) na podlagi tretjega v zvezi z drugim odstavkom 129.a člena Zakona o kazenskem postopku (v nadaljevanju ZKP) v zvezi z drugim odstavkom 87. člena ZKP kot prepozen zavrglo.

2. Zoper sklep se je pritožil obsojenec in v pritožbi večinoma navajal dejstva v zvezi s pravnomočno obsodilno sodbo, hkrati pa je opozoril, da je po zakonu pravilno zahteval, da se mu zaporna kazen spremeni v delo v splošno korist, zato je izpodbijani sklep napačen in smiselno predlaga, da se razveljavi.

4. Sodišče prve stopnje je izpodbijani sklep izdalo v skladu z dosedanjo sodno prakso, ki je po drugem odstavku 129.a člena ZKP dopuščala vložitev predloga za izvršitev kazni zapora tako, da se nadomesti z delom v splošno korist le v 15 dneh po pravnomočnosti sodbe. Dejansko je v skladu s tem stališčem v konkretnem primeru zakonsko določen rok za vložitev predloga začel teči 20. 5. 2021 in se je iztekel 3. 6. 2021, kot to pravilno ugotavlja sodišče prve stopnje v izpodbijanem sklepu.

5. Izpodbijani sklep je bil izdan 20. 4. 2022, torej še preden je bila sprejeta odločba Up-290/17, U-I-51/17 z dne 23. 6. 2022, s katero je Ustavno sodišče odločilo, da je drugi odstavek 129.a člena ZKP, kolikor določa 15-dnevni rok za vložitev predloga o nadomestitvi kazni zapora z delom v splošno korist, ki teče od pravnomočnosti sodbe oziroma od zadnje vročitve prepisa sodbe dalje, v neskladju z Ustavo (I. točka izreka). V III. točki izreka navedene ustavne odločbe pa je bilo še odločeno, da se do odprave ugotovljene protiustavnosti nadomestitev kazni zapora z delom v splošno korist lahko predlaga tudi, ko obsojenec že prestaja kazen zapora oziroma do konca prestajanja kazni zapora.

6. Ob upoštevanju navedene odločbe Ustavnega sodišča predloga A. A., ki je že na prestajanju zaporne kazni, ni mogoče šteti za prepoznega, zato je bilo treba pritožbi ugoditi in izpodbijani sklep razveljaviti (tretji odstavek 402. člena ZKP).

7. Sodišče prve stopnje bo tako obsojenčevo vlogo z dne 3. 3. 2022 meritorno obravnavalo kot pravočasen in dovoljen predlog po 129.a členu ZKP.

Zakon o kazenskem postopku (1994) - ZKP  - člen 87, 87/2, 129a, 129a/2, 129a/3, 402, 402/3

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.